URRUZUNO URRESTI (EH Bildu, 2015-10-16):
Egun on berriro ere.
Euskal Herria Bildukoa naiz lehendakari jauna, Euskal Herria Bildukoa. Eta Euskal Herria Bildun badago jendea Kontzertu Ekonomikoaren sorreran ere aktiboa eta eragilea izan zena. Eta Euskal Herria Bildu sortzeko arrazoietako bat  - eta hori diot guztion ongi etorriarengatik - . Eta Euskal Herria Bildu sortzeko arrazoietako bat, irakurketa amankomun edo hausnarketa amankomun bat izan zen, eta horietako bat, garrantzitsuena, alegia, izan zen Estatutuaren inguruan egiten genuen irakurketa.
Eta hor bat egiten genuen Estatutua jada agortua dagoenaren ideian, eta bat egiten genuen orain dela 35-40 urte posizio batzuk defendatzen zituztenak, eta egun, beste batzuk defendatzen genituenak; eta orain, horren araberako hausnarketa amankomuna egiten dugulako. Eta nire alderdiari zuzendu bazara, ba esan behar da guk orain dela 40 urte Estatutuaren inguruan hausnarketa bat egiten genuela eta orain ere berdina egiten jarraitzen dugula.
Dena den, pedagogia aipatu duzu, eta bizi izan dugun eraso guzti honi erantzuteko pedagogia egin beharra azpimarratu duzu.b Guk uste dugu hori akatsa dela eta nire lehen interbentzioan ere esan dut ez dela ezjakintasun kontua. Kontua da herri honek jada aitortuak dituen eskubide batzuk, nolabait berriro erregresio fasean sartzen direla, alegia, nola urratzen dizkiogun herri honi jada aitortuak dituen eskumenak.
Eta guk horretan Egibar jaunarekin bat egiten dugu. Berak esan du Estatu eredua da agortua dagoena. Egia da, autonomien Estatu eredua agortua dago. Ez dago kaferik denontzat, ez da inoiz egon. Hori gezurra izan da, ez da inoiz egon. Orduan kontua da herri honek duen edo bizi duen testuinguru honen aurrean nola egiten duen, nola puskatzen duen zuk harreman eta bizikidetzako komentatu duzun itun hori, guretzat menpekotasunezkoa den eskema hori puskatzeko, eta guk gure bide propioa egiten jarraitzeko.
Kupoari ez diot eskaini lehen hitz-hartzean tarterik eta Kupoak berak uste dugu islatzen duela edo irudikatzen duela aipatu dudan menpekotasunezko argazki hori. 750 euro euskal herritar bakoitzari kostatzen zaigu, hori da espainiar izatearen prezioa. Eta tranpa da hori aipatzen dugunean gero elkartasunez edo solidaritatearen eztabaida mahai gainean jartzea.
Hemen, adibidez, diru-sarrerak bermatzeko errentak eta etxebizitzen laguntzarako osagarriak 450 milioi euro inguru suposatzen dizkigutenean, Kupoaren bidez, adibidez, kopuru berdin-berdintsua ari gara bideratzen Espainiar Ejertzitoari, berak guri eskaintzen digun zerbitzuarengatik. Orduan, elkartasunarena hor uste dugu nahiko demagogikoa izaten dela zentzu askotan.
Baina zerbait gehiago da Kupoa ere. Egun batzuk aldarrikatzen duten aldebikotasun horren antzutasunaren  - eta hori da guk azpimarratu nahi dugun ideia - , antzutasunaren adibide praktikoena da, eta interes politikoen eta alderdikoien jomugan dagoena.
Eta bitartean, esan bezala, zentzuzko zerga politika barik jarraitzen dugu, gure finantzak orekatzeko tresnarik gabe jarraitzen dugu eta, zentzu horretan, berriro ere Erkoreka jaunak adierazi bezala, murrizketak edo bere hitzetan "acomodo del gasto" aipatzen zuen, horiek inplementatu beharrean aurkitzen gara.
Horregatik, uste dugu hitzetatik ekintzetara pasatzeko garaia edo sasoia heldu dela, eta zentzu honetan, Kupoaren inguruan proposamen bat luzatu nahi dugu Ganbara honetan.
Ezbaian, auzitan, 1.200 milioi inguru omen daude. Ez dakigu hori ere nahiko esanguratsua da. Enpleatu dezagun zati bat ekonomia errealerako, murrizketak saihestuz, oinarrizko zerbitzuak indartuz eta kalitatezko enplegua lehenesteko.
Eskerrik asko.